湖湘以竹車激水秔稻如雲書此能仁院壁
作者：張孝祥
朝代：宋

paragraphs: 象龍喚不應，竹龍起行雨。
聯綿十車輻，伊軋百舟櫓。
轉此大法輪，救汝旱歲苦。
橫江鎖巨石，濺瀑疊城鼓。
神機日夜運，甘澤高下普。
老農用不知，瞬息了千畝。
抱孫带黄犢，但看翠浪舞。
餘波及井臼，舂玉飲酡乳。
江吳誇七蹋，足繭腰背僂。
此樂殊未知，吾歸當教汝。